Lapsi otettiin luvatta Tislaajantiellä sijaitsevan talon pihasta lastenvaunuista ja hänet jätettiin läheiseen metsikköön.

Jyväskylän poliisi on selvittänyt 28. elokuuta 2017 Laukaan Vihtavuoressa 1,5-vuotiaaseen pikkulapseen kohdistuneen vapaudenriiston. Tapaus on selvinnyt poliisin omien tutkimusten perusteella.

Lapsi otettiin luvatta Tislaajantiellä sijaitsevan talon pihasta lastenvaunuista ja hänet jätettiin läheiseen metsikköön.

Lapsi löytyi kunnossa noin puolitoista tuntia katoamisen jälkeen. Alueella asuva ihminen kuuli lapsen itkua metsiköstä ja hänen mentyä tarkistamaan asiaa, löysi hän itkevän lapsen metsästä.

Poliisi on selvittänyt, että tekoon syyllistynyt on alle 15-vuotias nuori. Hänet on kuulusteltu rikolliseen tekoon epäiltynä, hän ei ole esitutkinnassa selittänyt syytä teolleen.

- Hän ei ole pystynyt selittämään tekoaan. Monestihan on paljon rikoksia, jossa motiivia ei saada selville koskaan, tutkinnanjohtaja Markku Latvala kertoo.

Epäilty on kuulusteltu jo tapahtuman jälkeen ja hiljattain valmistuneiden teknisten tutkimusten tulosten myötä hänen syyllisyytensä varmistui.

- Poliisi teki paljon työtä tämän tapauksen tiimoilta ja hän oli yksi, jota alkuvaiheessa kuulusteltiin, Latvala luonnehtii.

Tekoon syyllistynyt ei ole sukua rikoksen kohteeksi joutuneelle lapselle eikä hän kuulu perheen lähipiiriin. Asia on siirretty sosiaaliviranomaisten hoitoon, poliisi osalta tutkinta on päätetty.

Asiasta ei tiedoteta enempää rikoksentekijän ollessa alle 15-vuotias. Rikoslain mukaan alle 15-vuotiasta ei tuomita rangaistukseen. Poliisi kiittää kaikkia asiaan vihjeitä antaneita henkilöitä.

Rikoksen kohteeksi joutuneen lapsen vanhemmat ovat esittäneet toiveen, että heidän yksityisyyttään kunnioitettaisiin eikä tiedostusvälineiden edustajat ottaisi heihin yhteyttä.